Document ID: 32006R0949

KOMMISSIONENS FORORDNING (EF) Nr. 949/2006
af 27. juni 2006
om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
ud fra følgende betragtninger:
(1)
Ved Kommissionens forordning (EF) nr. 535/94 af 9. marts 1994 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (2) blev der indsat en supplerende bestemmelse 8 i kapitel 2 i den kombinerede nomenklatur for at tydeliggøre tariferingen af kød og spiselige slagtebiprodukter, saltet, henhørende under KN-kode 0210 (»kød og spiselige slagtebiprodukter, saltet, i saltlage, tørret eller røget; spiseligt mel og pulver af kød eller slagtebiprodukter«). Denne supplerende bestemmelse blev i 1995 omnummereret til nr. 7.
(2)
Supplerende bestemmelse 7 blev ændret ved Kommissionens forordning (EF) nr. 1871/2003 af 23. oktober 2003 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (3) for på baggrund af EF-Domstolens retspraksis at præcisere, at der ved saltning i pos. 0210 forstås en behandling, der sikrer langtidsholdbarheden.
(3)
I 2002 vedtog Kommissionen forordning (EF) nr. 1223/2002 af 8. juli 2002 om tarifering af visse varer i den kombinerede nomenklatur (4), hvorefter stykker af høns, udbenet, frosset og ensartet saltet i alle dele, som har et saltindhold fra 1,2 til 1,9 vægtprocent, tariferes under KN-kode 0207 14 10.
(4)
Efter at der fra nogle eksporterende lande var udtrykt kritik af forordning (EF) nr. 1223/2002 i WTO, konkluderede et WTO-panel og WTO-appelorganet, at frosne; udbenede stykker af høns, som har et saltindhold fra 1,2 til 3 vægtprocent, er omfattet af de tarifmæssige indrømmelser under pos. 0210 i EF's tarif.
(5)
EF har i Verdenstoldorganisationen rejst fortolkning af pos. 0210 og tarifering af de omhandlede varer som et generelt spørgsmål.
(6)
For at EF-retten kan bringes i overensstemmelse med Fællesskabets aktuelle internationale forpligtelser som fortolket af WTO's kompetente organer, må supplerende bestemmelse 7 til kapitel 2 ændres, for så vidt angår kød og spiselige slagtebiprodukter henhørende under pos. 0210 99. Der tages forbehold med hensyn til følgerne af en eventuel beslutning, som Verdenstoldorganisationens kompetente organer måtte træffe i dette spørgsmål.
(7)
Bilag I til forordning (EØF) nr. 2658/87 bør derfor ændres i overensstemmelse hermed.
(8)
Forordning (EF) nr. 1223/2002, hvorefter stykker af høns, udbenet, frosset og ensartet saltet i alle dele, som har et saltindhold fra 1,2 til 1,9 vægtprocent, tariferes under KN-kode 0207 14 10, bør ikke længere være gældende, når nærværende forordning er trådt i kraft, og bør derfor ophæves.
(9)
Denne forordning bør træde i kraft den 27. juni 2006 ved udløbet af det rimelige tidsrum, som WTO har givet EF til at bringe lovgivningen i orden. Der er ingen tidsbegrænsning for at bringe DSU i anvendelse. Henstillingerne i DSB's rapporter har kun fremadrettet virkning. Derfor kan denne forordning hverken have tilbagevirkende kraft eller give fortolkningsvejledning med tilbagevirkende kraft. Da forordningen ikke kan fungere som fortolkningsvejledning ved tarifering af varer, der er overgået til fri omsætning inden den 27. juni 2006, kan den ikke tjene som grundlag for tilbagebetaling af told, der er betalt inden den dato.
(10)
Toldkodeksudvalget har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
Supplerende bestemmelse 7 til kapitel 2 i den kombinerede nomenklatur, der udgør bilag I til forordning (EØF) nr. 2658/87, affattes således:
»Som »kød og spiselige slagtebiprodukter, saltet, i saltlage« (pos. 0210 11 til 0210 93) betragtes kød og spiselige slagtebiprodukter, som er blevet dybtgående og ensartet saltet i alle dele, med et totalt saltindhold på 1,2 vægtprocent og derover, forudsat at det er saltningen, der sikrer langtidsholdbarheden. Som »kød og spiselige slagtebiprodukter, saltet, i saltlage« (pos. 0210 99) betragtes kød og spiselige slagtebiprodukter, som er blevet dybtgående og ensartet saltet i alle dele, med et totalt saltindhold på 1,2 vægtprocent og derover.«
Artikel 2
Forordning (EF) nr. 1223/2002 ophæves med virkning fra nærværende forordnings ikrafttrædelse.
Artikel 3
Denne forordning træder i kraft den 27. juni 2006. Den har ikke tilbagevirkende kraft, og giver heller ikke fortolkningsvejledning med tilbagevirkende kraft.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. juni 2006.

Labels: 3
17